સવાનવ વાગે તો ગુલાલની ગાડી બગોદરા-ધંધુકા હાઈવે પર આવેલા એક સુમસામ વિસ્તારમાં એક દેરી પાસે ઊભી હતી. દેરીની બાજુમાં જ ખીજડાનું ઝાડ હતું. એણે ઝાડના થડ નીચે મૂકેલી થેલી ઉપાડી. એમાં ઓરિજિનલ સોર્સ હતો. પછી ગાડીમાંથી પૈસાની બેગ કાઢીને ત્યાં મૂકી દીધી અને ફટાફટ ગાડી મારી મૂકી. ગુલાલની ગાડી છેક હાઈવે પર પહોંચી ગઈ પછી હાઈવે પર ઊભા રહીને વોચ કરી રહેલા મનુએ યુવરાજને મોબાઈલ કર્યો, ‘બોસ, કોઈ ખતરો નથી. છોકરી નીકળી ગઈ છે.’